text: Billund Lufthavn er verdens bedste til at udvikle flyruter
  23 september 2019 kl. 19.15
  Lufthavnen har netop vundet VM i ruteudvikling og markedsføring i kategorien ”op til 4 millioner passagerer”.
  På en dag med en konkurs af de helt store i rejsebranchen, var de store smil og konfettikanonerne mandag alligevel fremme.
  Det skete, da Billund Lufthavns administrerende direktør Jan Hessellund og marketingchef Jesper Klausholm gik på scenen i Adelaide i Australien.
  Jan Hessellund, adm. direktør, Billund Lufthavn: "Jeg kan kun takke vores gode medarbejdere for at løfte hver af deres opgaver til næste niveau."
  - Det er en kæmpe anerkendelse at vinde VM-trofæet. Det er jo et fysisk bevis på, at vi er blandt de stærke i lufthavnsbranchen, siger Jan Hessellund.
  Først på eftermiddagen dansk tid fik ledelsen fra den midtjyske lufthavn overrakt det synlige bevis på VM-sejren: En statuette og en buket blomster – og direktøren var hurtig til at uddele roser:
  - Jeg kan kun takke vores gode medarbejdere for at løfte hver af deres opgaver til næste niveau. Og så er vi selvfølgelig også taknemmelige for vores partnerskaber – uden flyselskaber er der ingen lufthavn.
  Klar strategi giver titler
  Billund Lufthavn vandt VM-titlen foran fire andre nominerede i kategorien ”op til 4 millioner passagerer”.
  Billund Airport
  Curaçao International Airport
  Nadi International Airport
  Toscana Aeroporti
  Zagreb Airport
  Men sejren kommer ikke af sig selv, understreger direktøren.
  - Vi har lagt en klar strategi for, hvordan Billund Lufthavn skal udvikle sig og fortsætte væksten, slutter Jan Hessellund.
  Strategien har, ifølge lufthavnsdirektøren, indtil videre givet Billund Lufthavn to titler som europamester og nu som verdensmester i deres kategori.
  